Չշեղվելով թեմայից` քննարկենք խորհրդարանի կայծակնային, այն է` իրավունքի ուժով ցրման տարբերակները: Մի դեպքում ՀՀԿ-ն եւ Նիկոլի համար հավաքված ստորագրությունների հեղինակները, վերջին բանակցություններից դժգոհ, մայիսի 8-ին չեն քվեարկում նրա օգտին (սա ամենաանհավանական սցենարն է), եւ մյուս դեպքում Նիկոլ Փաշինյանը, արդեն վարչապետի պաշտոնում, չի կարողանում հաստատել իր կառավարության կազմը կամ էլ ստանալ իր համար կարեւոր մի խնդրի շուրջ խորհրդարանի հավանությունը: Այս դեպքում արդեն նա չի կարող անտեսել Սահմանադրությունը եւ ամենակարճ ժամկետներում ստիպված կլինի դիմել նախագահին՝ ԱԺ-ն ցրելու պահանջով: Հասկանալի է, չէ՞, որ Նիկոլ Փաշինյանը չի կարող ամեն օր հանրահավաք անել եւ ԱԺ-ին պարտադրել իր կամքը: Ի դեպ, չմոռանանք նաեւ, որ նա արդեն իսկ, որպես վարչապետ, լեգիտիմության լուրջ խնդիր ունի՝ կապված, որքան էլ տարօրինակ հնչի, փողոցում ընտրված լինելու հետ: